KIRJALLINEN KYSYMYS E-3117/00

esittäjä(t): Konrad Schwaiger (PPE-DE) komissiolle

(6. lokakuuta 2000)

Aihe: Päätös 2000/418/EY BSE-riskiaineksen käsittely

29. kesäkuuta 2000 tuli voimaan komission päätös 2000/418/EY(1), jolla kaikki jäsenvaltiot velvoitetaan 1. lokakuuta 2000 lähtien keräämään, käsittelemään ja polttamaan erikseen eläinruhojen ja teurasjätteiden BSE-riskiaines (erikseen määritelty riskiaines). Komissio ei ole ottanut tässä yhteydessä huomioon, että Saksa on kansainvälisen eläintautiviraston terveysluokituksen mukaan BSE-vapaa maa. Uusi velvoite aiheuttaa Baden-Württembergin osavaltiossa 5 miljoonan Saksan markan kustannukset, ja koko Saksan liittotasavallassa noin 3540 miljoonan Saksan markan kustannukset. Poikkeukset tästä päätöksestä on tarkoitus varmistaa uudella päätöksellä, jota paraikaa valmistellaan komissiossa. Milloin ehdotus päätökseksi annetaan neuvostolle ja Euroopan parlamentille?

Voisiko komissio tehdä päätöksen, jolla BSE-vapaat jäsenvaltiot vapautettaisiin erikseen määritellyn riskiaineksen käsittelyä koskevista määräyksistä siihen sakka, kunnes luvattu uusi päätös on tullut voimaan?

(1) EYVL L 158, 30.6.2000, s. 76.

David Byrnen komission puolesta antama vastaus

(22. marraskuuta 2000)

Komissio teki varotoimena päätöksen 2000/418/EY tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta. Päätös tehtiin, koska naudan spongiformeja enkefalopatiatapauksia (BSE) esiintyy edelleen Euroopan yhteisössä, sellaisissakin jäsenvaltioissa, joista ei ole löydetty kotoperäisiä tapauksia aikaisemmin, ja koska tieteellisen ohjauskomitean lausunnoissa on toistuvasti suositeltu erikseen määritellyn riskiaineksen poistamista elintarvike- ja rehuketjusta. Kyseistä päätöstä sovelletaan myös Saksaan, ja siinä vaaditaan 1. lokakuuta 2000 lähtien tietyn erikseen määritellyn riskiaineksen poistamista. Tähän toimenpiteeseen ei voida myöntää mitään poikkeuksia.

Päätöksen hyväksymisen jälkeen tieteellinen ohjauskomitea vahvisti kantansa antamalla lopullisen lausunnon naudan spongiformin enkefalopatian maantieteellisestä riskistä. Ohjauskomitea analysoi saatavilla olevat tiedot tärkeimmistä riskitekijöistä ja tuli siihen tulokseen, että BSE:n esiintymistä ei voida sulkea pois missään jäsenvaltiossa. Se myös totesi, että Saksassa, Espanjassa ja Italiassa BSE:n esiintyminen karjassa on todennäköistä, vaikka tähän mennessä yhtään kotoperäistä tapausta ei olekaan löydetty. Tämä lausunto ja sitä tukevat jäsenvaltioita koskevat raportit, joissa käsitellään yksityiskohtaisesti analyysin taustalla olevia syitä, on julkaistu Internetissä.

Maailman eläintautijärjestö OIE ei ole vielä tunnustanut yhtään jäsenmaataan BSE:stä vapaaksi eläintautiluokituksensa perusteella. Jotta OIE voisi tehdä tämän, sen yleiskokouksen olisi ensin sovittava kyselylomakkeesta, jossa annetaan tiedot, joiden mukaan voidaan arvioida BSE-vapautta koskevien kriteereiden noudattamista. Seuraavaksi olisi hyväksyttävä ehdotus, jossa luetellaan BSE-vapaat jäsenvaltiot. Kyselylomake hyväksyttäneen vasta toukokuussa 2001 ja BSE-vapaiden jäsenvaltioiden luettelo aikaisintaan toukokuussa 2002. BSE:tä koskevissa OIE:n tautiluokituskriteereissä otetaan huomioon monia riskitekijöitä, joista ilmoitettujen BSE-tapausten määrä on vain yksi. Tässä mielessä OIE:n luokituksen ja edellä mainitun maantieteellisiä riskejä koskevan tiedekomitean lausunnon välillä ei ole ristiriitaa.